**Zápisnica z Valného zhromaždenia Učenej spoločnosti Slovenska**

**zo dňa 28. 2. 2022.**

**Miesto/forma konania:** dištančne, na platforme aplikácie Zoom

**Prítomní**: 60 akademičiek a akademikov UčSS, z toho 41 riadnych členov (podľa prezenčnej listiny, poskytnutej mandátovou komisiou)

Nakoľko bola prítomná nadpolovičná riadnych členov (41 zo 60), **Valné zhromaždenie bolo uznášaniaschopné.**

**Program Valného zhromaždenia UčSS bol navrhnutý nasledovne:**

1. Otvorenie, schválenie programu, voľba pracovných orgánov
2. Privítanie nových členov
3. Voľba členov Rady UčSS
4. Voľba predsedu UčSS
5. Schvaľovanie dodatku k Štatútu
6. Rôzne

Valnému zhromaždeniu predsedal podpredseda UčSS F. Gömöry.

**K bodu 1)**

Program rokovania bol aklamačne schválený bez námietok. Následne boli zvolené: Mandátová komisia (J. Koppel a P. Samuely); volebná komisia (K. Fröhlich, I. Lacík); ako i zapisovateľka (M. Bátorvá) a overovateľka zápisnice z VZ (E. Kowalská).

**K bodu 2)**

Predsedajúci predstavil zoznam a privítal nových členov UčSS, pričom vyslovil nádej, že členstvo využijú k aktívnej podpore rozvoja vedy a vzdelávania v zmysle poslania UčSS.

**K bodu 3)**

Pred samotnou voľbou F. Gömöry požiadal mandátovú komisiu o správu o počte účastníkov na rokovaní Valného zhromaždenia. Za komisiu J. Koppel uviedol, že na rokovaní je zo 60 účastníkov prítomných 41 riadnych členov, čo je nadpolovičná väčšina z celkového počtu riadnych členov, a teda VZ je uznášaniaschopné. Pred voľbou prebehlo predstavenie kandidátov, v ktorom každý z 9 kandidátov v stručnosti uviedol svoje predstavy o pôsobení v rade a vyjadril sa i k prípadnej kandidatúre na post predsedu UčSS.

Predsedajúci skonštatoval, že v zmysle Štatútu UčSS môže byť Rada UčSS 5-7 členná. Následne objasnil detaily postupu pri voľbách. Detailný postup je prílohou tejto zápisnice. Hlasovanie prebehlo v aplikácii Zoom, v anonymnom režime. Výsledkom tohto tajného hlasovania bolo zvolenie 7 člennej Rady UčSS v zložení: M. Fikar, F. Gömöry, D. Ježová, E. Kowalská, Ľ. Lacinová, J. Noga, Ľ. Tomáška. Podrobné výsledky potvrdené Volebnou komisiou sa uchovávajú pre archiváciu. Funkčné obdobie novozvolenej Rady UčSS je 4 roky a začína plynúť dňom 1. 3. 2022.

**K bodu 4/** Voľba predsedu Rady UčSS

Zo zvolených členov Rady potvrdil kandidatúru na funkciu predsedu J. Noga. V nasledujúcich tajných voľbách bol za predsedu UčSS pre ďalšie obdobie aj zvolený. V stručnom príhovore poďakoval za dôveru  a v krátkosti zhrnul, že okrem štandardnej agendy bude potrebné UčSS nasmerovať i do výraznejšej diverzifikácie vedných oblastí. Rovnako spomenul potrebu úpravy základných dokumentov UčSS, vrátane úpravy Štatútu a vypracovania nového, rozšíreného volebného poriadku, ktorý by okrem voľby členov riešil i voľby do Rady UčSS a voľbu predsedu UčSS.

**K bodu 5)**

F. Gömöry informoval o pripomienkach Š. Lubyho k návrhu štatútu UčSS, z ktorých najvážnejšou je nejasná definícia čestného člena UčSS vo vzťahu ku kategórii zahraničného člena, ktorý je definovaný podľa súčasného Štatútu UčSS. Nakoľko Štatút SAV definuje pre UčSS iba členstvo riadne, emeritné a čestné, bude potrebné tieto dva dokumenty zosúladiť. Presedajúci schôdze preto pôvodne zamýšľaný zámer schvaľovať drobné zmeny Štatútu z rokovania schôdze stiahol.  V diskusii sa viacerí vyslovili za zachovanie rovnako náročných kritérií pri prijímaní za člena pre všetky kategórie. V tejto súvislosti  bude potrebné jednoznačne definovať jednotlivé kategórie členstva. V zmysle vystúpenia nového predsedu UčSS, budú tieto podnety reflektované v návrhoch legislatívnych úprav, ktoré Rada UčSS pripraví v blízkej budúcnosti.

**K bodu 6)**

Diskusia v tomto bode bola venovaná najmä:

1. zdôrazňovaniu úlohy UčSS ako zástancu morálnych a etických hodnôt, pričom by sa mala vyjadrovať k závažným celospoločenským problémom – v tejto súvislosti sa na návrh P. Samuelyho členovia UčSS aklamačným hlasovaním pripojili k *Výzve za solidaritu s Ukrajinou*, ktorú schválila Rada UčSS a publikovala 25. 2. 2022.
2. Predseda SAV navrhol, aby sa UčSS výraznejšie angažovala pri vytváraní medzirezortných mostov (Univerzity, SAV a iné), vrátane navrhovania spoločných výskumných projektov. V tejto súvislosti navrhol rokovať aj s relevantnými predstaviteľmi agentúr pre podporu vedy a výskumu o možnostiach financovania takýchto projektov.
3. Diskusia pokračovala vo vyjasňovaní pojmov kategórií členstva v UčSS, čo už je reflektované pod bodom 5)

Po diskusii predsedajúci poďakoval prítomným za aktívnu účasť a ukončil VZ.

Zapísala: M. Bátorová

Overila: E. Kowalská

Príloha: Postup volieb do Rady

**Postup volieb do Rady Učenej spoločnosti Slovenska na VZ konanom 28.2.2022.**

V zmysle platného Štatútu UčSS v súčasnosti nie je určený postup pri výbere členov Rady, pokiaľ navrhovaný počet kandidátov do Rady prevyšuje hornú hranicu 7 členov. Jediné platné kritérium je, že hlasovanie je tajné (čl. V, ods. 7) a na zvolenie je potrebná nadpolovičná väčšina prítomných členov UčSS.

Preto Rada UčSS schválila nasledovný postup:

1. Za prítomných sa pri elektronickom hlasovaní považujú tí, ktorí sa hlasovania zúčastnili vo vyhradenom časovom limite hlasovania.
2. Voľby prebehnú v jednom alebo viacerých kolách.
3. V prvom kole sa rozošle lístok s menami všetkých (9) kandidátov, pričom hlasujúci môžu hlasovať za každého kandidáta, t. j. v krajnom prípade až 9. Členmi Rady sa stávajú všetci, ktorí získali nadpolovičnú väčšinu hlasov a súčasne najvyšší počet hlasov prítomných členov podľa bodu 1 až do naplnenia maximálneho počtu členov Rady, t. j. 7.
4. V prípade, že sa v prvom kole zvolí menej ako 5 členov Rady, budú vyhlásené doplňovacie voľby na nasledujúce VZ.
5. V prípade, že kandidáti spĺňajú kritérium zvolenia v prvom kole, ale na posledných miestach sa nedá rozhodnúť kvôli rovnosti hlasov, rozhoduje sa v druhom kole iba z kandidátov, medzi ktorými nebolo možné rozhodnúť po prvom kole, pričom až do počtu 7 budú zvolení kandidáti s najvyšším počtom hlasov. Pokiaľ aj po tomto kole nastane rovnosť na posledných miestach a nebude jednoznačne možné rozhodnúť do počtu 7, ale súčasne do Rady bolo jednoznačne zvolených aspoň 5 členov, voľby sa ukončia s menším počtom členov ako 7. Ak nebolo do Rady zvolených aspoň 5 členov, opakuje sa postup podľa tohto bodu medzi kandidátmi s rovnosťou hlasov až do zvolenia aspoň 5 členov Rady.